b'\n_START_ARTICLE_\nMatti Leisola\n_START_PARAGRAPH_\nMatti Sipi Antero Leisola (s. 24. marraskuuta 1947 Lahti) on Teknillisen korkeakoulun bioprosessitekniikan emeritusprofessori. Leisola toimi my\xc3\xb6s kemian ja materiaalitieteiden tiedekunnan dekaanina vuoteen 2011 asti. H\xc3\xa4nen seuraajakseen Aaltoyliopiston kemiantekniikan korkeakoulun dekaaniksi valittiin professori Outi Krause. Vuosina 1981\xe2\x80\x931988 h\xc3\xa4n toimi tutkimusryhm\xc3\xa4n johtajana Sveitsin teknillisess\xc3\xa4 korkeakoulussa (ETH Z\xc3\xbcrich) ja sai alle 40-vuotiaalle tutkijalle osoitetun Latsis-palkinnon 1987. H\xc3\xa4n aloitti opintonsa TKK:n kemian osastolla ja v\xc3\xa4itteli tohtoriksi 1979. H\xc3\xa4n teki dosentinv\xc3\xa4it\xc3\xb6skirjansa vuonna 1988 ligniinin hajoamisen biokemiasta. Leisola toimi Cultorin tutkimusjohtajana vuosina 1991\xe2\x80\x931997 ja vastasi yhti\xc3\xb6n bioteknisest\xc3\xa4 tutkimuksesta. Vuonna 1997 h\xc3\xa4n palasi Teknilliseen korkeakouluun professoriksi.\n_START_SECTION_\nAmmatillinen toiminta\n_START_PARAGRAPH_\nLeisola oli Teknillisen korkeakoulun Kemian ja materiaalitieteiden tiedekunnan dekaani (2008\xe2\x80\x932011) ja sit\xc3\xa4 ennen TKK:n Kemian tekniikan osaston johtaja (2002\xe2\x80\x932007). H\xc3\xa4n on International Society of Rare Sugars -j\xc3\xa4rjest\xc3\xb6n varapresidentti (ISRS, 2001\xe2\x80\x93). H\xc3\xa4n on ollut arvioimassa pohjoismaiden edustajana EU:n vuosien 1991\xe2\x80\x931995 biotekniikkaohjelmaa, Tampereen biotekniikan koulutusohjelmaa (1995) ja useita professori- ja dosenttikandidaatteja Suomessa ja pohjoismaissa. H\xc3\xa4n on mukana kahdessa tutkijakoulussa (Graduate School in Applied Bioscience and Bioengineering ja Graduate School in Chemical Engineering). Leisola on toiminut kansainv\xc3\xa4listen tieteellisten konferenssien ohjelmatoimikunnissa ja puheenjohtajana. H\xc3\xa4n on toiminut useiden alansa tiedelehtien vertaisarvioijana ja arvioinut Yhdysvaltain kansallisen tiedes\xc3\xa4\xc3\xa4ti\xc3\xb6n tutkimushakemuksia.\n_START_SECTION_\nAkateeminen toiminta ulkomailla\n_START_PARAGRAPH_\nLeisola oli biotekniikan dosenttina Sveitsiss\xc3\xa4 (Privatdozent, ETH-Z\xc3\xbcrich, 1988\xe2\x80\x931993) ja johti Suomen Akatemian rahoittamaa yhteisprojektia TKK:n ja Japanin Rare Sugar Research Instituten v\xc3\xa4lill\xc3\xa4 (2005\xe2\x80\x932008). H\xc3\xa4n on luennoinut eri yliopistoissa (mm. UMIST, Manchester; ETH-Z\xc3\xbcrich; Technische Universit\xc3\xa4t Wien; Kagawan yliopisto).\n_START_SECTION_\nMuu kuin akateeminen toiminta\n_START_PARAGRAPH_\nLeisola oli Suomen Sokeri Oy:n (Cultor Oyj) vanhempi tutkija, osaston johtaja ja tutkimusjohtaja vuosina 1988\xe2\x80\x931997. H\xc3\xa4n on toiminut yhteisty\xc3\xb6ss\xc3\xa4 tai konsulttisuhteessa useiden yritysten kanssa biotekniikkaan liittyviss\xc3\xa4 kysymyksiss\xc3\xa4. H\xc3\xa4n on ollut perustamassa Carbozyme Oy:t\xc3\xa4, jonka hallituksen puheenjohtajana h\xc3\xa4n toimi 1999\xe2\x80\x932000, sek\xc3\xa4 Hydrios Biotechnology Oy:t\xc3\xa4 (2000\xe2\x80\x932001).\n_START_SECTION_\nPalkinnot\n_START_PARAGRAPH_\nLeisola sai tutkimusansioistaan merkitt\xc3\xa4v\xc3\xa4n nuorelle tutkijalle annettavan Latsis-palkinnon (ETH-Z\xc3\xbcrich 1987), Alko Oy:n biotekniikkapalkinnon Suomen bioteknisen teollisuuden hyv\xc3\xa4ksi tehdyst\xc3\xa4 ty\xc3\xb6st\xc3\xa4 (1997), Uuden Teknologian S\xc3\xa4\xc3\xa4ti\xc3\xb6n innovaatiopalkinnon teolliseen tuotantoon johtaneesta entsyymiteknisest\xc3\xa4 keksinn\xc3\xb6st\xc3\xa4 (2000) ja TKK:n oppikirjapalkinnon ensimm\xc3\xa4isen suomenkielisen Biotekniikan oppikirjan toimitusty\xc3\xb6st\xc3\xa4 (2003).\n_START_SECTION_\nTutkimusty\xc3\xb6\n_START_PARAGRAPH_\nLeisola on tuottanut 120 vertaisarvioitua tieteellist\xc3\xa4 julkaisua ja 20 artikkelia konferenssijulkaisuissa tai kirjoissa. H\xc3\xa4n on ollut toimittajana viidess\xc3\xa4 kirjassa ja kutsuttuna toimittajana J Biotech-lehden erikoisnumerossa. Leisolan tieteellisiin artikkeleihin on viitattu noin 1300 kertaa tieteellisess\xc3\xa4 kirjallisuudessa (ISI Web of Science). H\xc3\xa4nell\xc3\xa4 on my\xc3\xb6s viisi patenttia. H\xc3\xa4n on ollut perustamassa biotekniikka-alan yrityksi\xc3\xa4, Helsingin seudun biotekniikan koulutusohjelmaa, International Society of Rare Sugars -j\xc3\xa4rjest\xc3\xb6\xc3\xa4 ja toiminut yritysten tieteellisiss\xc3\xa4 neuvottelukunnissa ja hallituksissa sek\xc3\xa4 ollut yhten\xc3\xa4 tekij\xc3\xa4n\xc3\xa4 ensimm\xc3\xa4isess\xc3\xa4 suomalaisessa biotekniikan oppikirjassa Bioprosessitekniikka.\n_START_SECTION_\nEntsyymien tuottoon kohdistuva tutkimus\n_START_PARAGRAPH_\nLeisolan tutkimustoiminta liittyy monipuolisesti teolliseen biotekniikkaan - erityisesti entsyymeihin ja mikrobeihin. V\xc3\xa4it\xc3\xb6skirjaty\xc3\xb6ss\xc3\xa4\xc3\xa4n Leisola teki yhteisty\xc3\xb6t\xc3\xa4 s\xc3\xa4\xc3\xa4teknikkojen kanssa ja toteutti ensimm\xc3\xa4isen\xc3\xa4 maailmassa entsyymien tuottoprosessien yhteydess\xc3\xa4 automaattisen, l\xc3\xa4hes reaaliaikaisen aktiivisuusmittauksen. Leisolan varhaisiin t\xc3\xb6ihin kuului selluloosaa ja hemiselluloosaa hajottavien entsyymien tuoton optimointi.\n_START_SECTION_\nEntsyymien kiteytt\xc3\xa4miseen liittyv\xc3\xa4 tutkimus\n_START_PARAGRAPH_\nLeisolan tutkimusryhm\xc3\xa4 on erikoistunut erilaisten entsyymien kiteytt\xc3\xa4miseen. H\xc3\xa4nen ryhm\xc3\xa4ns\xc3\xa4 kiteytti ensimm\xc3\xa4isen\xc3\xa4 ligniinin hajottamiseen osallistuvan entsyymin ja osoitti pioneeritutkimuksessa, ett\xc3\xa4 entsyymin kiteytymist\xc3\xa4 voidaan nopeuttaa korkean paineen avulla. Ryhm\xc3\xa4 on onnistunut kiteytt\xc3\xa4m\xc3\xa4\xc3\xa4n useita entsyymej\xc3\xa4 ja proteiineja teknisess\xc3\xa4 mittakaavassa ja kehitt\xc3\xa4nyt kiteisille entsyymeille erilaisia erotusteknisi\xc3\xa4 sovelluksia kuten esimerkiksi ksylitolin erottamisen laimeista liuoksista.\n_START_SECTION_\nProteiinimuokkaukseen kohdistuva tutkimus\n_START_PARAGRAPH_\nLeisolan tutkimusryhm\xc3\xa4 on proteiininmuokkauksen keinoin geenitekniikan avulla parantanut teollisten entsyymien ominaisuuksia. Erityisen\xc3\xa4 kohteena on ollut lehtipuun ksylaania hajottava ksylanaasi-entsyymi, jonka ominaisuuksia ja l\xc3\xa4mm\xc3\xb6nkest\xc3\xa4vyytt\xc3\xa4 on onnistuttu parantamaan huomattavasti. Jotkut entsyymimuunnokset on suojattu patentilla ja kaupallistettu. Ryhm\xc3\xa4 on my\xc3\xb6s onnistunut muokkaamaan fruktoosin valmistuksessa k\xc3\xa4ytetty\xc3\xa4 isomeraasi-entsyymi\xc3\xa4.\n_START_SECTION_\nLigniinin biologiseen hajoamiseen kohdistuva tutkimus\n_START_PARAGRAPH_\nSveitsiss\xc3\xa4 Leisolan tutkimusryhm\xc3\xa4 sai kansainv\xc3\xa4list\xc3\xa4 julkisuutta ligniinin biologiseen hajoamiseen liittyvist\xc3\xa4 tutkimuksistaan. N\xc3\xa4ist\xc3\xa4 tutkimuksista Leisola sai Latsis-palkinnon. Ryhm\xc3\xa4 osoitti ensimm\xc3\xa4isen\xc3\xa4 maailmassa, ett\xc3\xa4 peroksidaasi-entsyymi osallistuu aromaattisen renkaan hajoamiseen. Leisolan ryhm\xc3\xa4 osoitti my\xc3\xb6s, ett\xc3\xa4 kyseinen entsyymi polymeroi ligniini\xc3\xa4, hapettaa malliyhdisteit\xc3\xa4 moimutkaisten radikaalireaktioiden kautta, voidaan tuottaa sekoitetussa bioreaktorissa ja osallistuu ymp\xc3\xa4rist\xc3\xb6myrkkyjen hajottamiseen, josta syntyi Leisolan eniten viittauksia saanut artikkeli.\n_START_SECTION_\nMetabolimuokkaukseen kohdistuva tutkimusty\xc3\xb6 harvinaisten sokerien tuottamiseksi\n_START_PARAGRAPH_\nOllessaan Cultor Oyj:n tutkimusjohtaja Leisola johti harvinaisten sokerien valmistukseen liittyv\xc3\xa4\xc3\xa4 tutkimusta. Professoriksi tultuaan h\xc3\xa4n perusti yhdess\xc3\xa4 professori Izumorin kanssa International Society of Rare Sugars nimisen tiedeseuran, joka on j\xc3\xa4rjest\xc3\xa4nyt nelj\xc3\xa4 kansainv\xc3\xa4list\xc3\xa4 konferenssia vuoteen 2009 menness\xc3\xa4. Leisolan ryhm\xc3\xa4 on kehitt\xc3\xa4nyt bioteknisi\xc3\xa4 tuotantomenetelmi\xc3\xa4 makeutusaineina k\xc3\xa4ytetyille sokerialkoholeille. Ty\xc3\xb6ss\xc3\xa4 on k\xc3\xa4ytetty my\xc3\xb6s aineenvaihduntareittien eli metabolian muokkausta. Metabolian muokkauksen keinoin ryhm\xc3\xa4 on valmistanut luonnossa harvinaista L-riboosi-sokeria valmistavan maitohappobakteerin ja patentoinut tuottoprosessin.\n_START_SECTION_\nTryffelien viljelyyn kohdistuva tutkimus\n_START_PARAGRAPH_\nLeisolan tutkimusryhm\xc3\xa4 on viime vuosina tutkinut tryffelien viljely\xc3\xa4. Yhdess\xc3\xa4 Juvan kunnassa toimivan tryffelikeskuksen kanssa tutkimus on her\xc3\xa4tt\xc3\xa4nyt laajaa kansallista ja kansainv\xc3\xa4list\xc3\xa4 huomiota. Eri puolille Suomea istutetut tryffelitarhat odottavat ensimm\xc3\xa4ist\xc3\xa4 satoa l\xc3\xa4hivuosina. Tutkimusty\xc3\xb6n tuloksena tietoisuus tryffeleist\xc3\xa4 on lis\xc3\xa4\xc3\xa4ntynyt ja tryffeleit\xc3\xa4 on alkanut l\xc3\xb6yty\xc3\xa4 eri puolilta Suomea.\n_START_SECTION_\nTeollisuusprojektit\n_START_PARAGRAPH_\nLeisola on ollut vastuussa useista biotekniikkaan liittyvist\xc3\xa4 teollisuusprojekteista kuten esimerkiksi Entsyymien k\xc3\xa4ytt\xc3\xb6 puunjalostusteollisuudessa, Entsyymien aiheuttamat allergiat ja niiden ehk\xc3\xa4isy, Sokerijuurikasleikkeest\xc3\xa4 valmistettavat uudet tuotteet, Betaiinin valmistusmenetelm\xc3\xa4t, Ksylitolin biotekninen valmistus, Maitohapon ja oluen valmistus immobilisoiduilla mikro-organismeilla, El\xc3\xa4inrehuissa k\xc3\xa4ytett\xc3\xa4v\xc3\xa4t entsyymit ja Harvinaisten sokerien valmistusmenetelm\xc3\xa4t.\n_START_SECTION_\nBiotekniikan etiikkaan liittyv\xc3\xa4t kysymykset\n_START_PARAGRAPH_\nLeisola on my\xc3\xb6s pohtinut biotekniikan etiikkaan liittyvi\xc3\xa4 kysymyksi\xc3\xa4 kansainv\xc3\xa4lisell\xc3\xa4 foorumilla ja tutkinut suomalaisten yhteyksi\xc3\xa4 tunnettuun saksalaiseen evolutionistiin Ernst Haeckeliin.\n_START_SECTION_\nUsko\n_START_PARAGRAPH_\nLeisola on (luterilainen) kristitty. H\xc3\xa4n pit\xc3\xa4\xc3\xa4 Jumalan olemassaoloa perustavana tosiasiana, jota ilman maailmankaikkeus ja ihmisyys j\xc3\xa4\xc3\xa4 vaille j\xc3\xa4rjellist\xc3\xa4 selityst\xc3\xa4. Jumalan hyvyyden kanssa on yhdenmukaista, ett\xc3\xa4 h\xc3\xa4n on ilmoittanut itsens\xc3\xa4 ihmisille sanallisessa muodossa. Jumalan hyvyyden kanssa olisi ristiriidassa, jos Jumala j\xc3\xa4tt\xc3\xa4isi ihmisen vaille keskeist\xc3\xa4 tietoa, jota ihminen tarvitsee ymm\xc3\xa4rt\xc3\xa4\xc3\xa4kseen itse\xc3\xa4\xc3\xa4n ja omaa paikkaansa maailmankaikkeudessa. Leisola katsoo, ett\xc3\xa4 on hyvi\xc3\xa4 j\xc3\xa4rkisyit\xc3\xa4 pit\xc3\xa4\xc3\xa4 Raamattua Jumalan aitona ilmoituksena. H\xc3\xa4n uskoo Raamatun, Jumalan ilmoituksen, antavan "ainoan uskottavan selityksen el\xc3\xa4m\xc3\xa4n suuriin kysymyksiin".'